Lewe en dinge - Malkoppie Terapie
Lewe en dinge
Ek wonder soms hoekom daar altyd 'n verloorder moet wees? Hoekom sommige mense net altyd alles maklik kry? Klink nou of ek jaloers is… en as ek eerlik moet wees, ek is!
Ek kyk na die tieners wat deel is van my lewe. Dan kom die vraag nogal op hoekom is dit dat party kinders dit net moeiliker het as ander? Een kind is geseën met breins, sport gene asook 'looks' en 'n ander kind sukkel op skool, doen nie goed in sport nie en is nie populêr nie. Kan die talente nie eweredig versprei word oor almal nie?
Hoe kan mens die kind help om in homself te glo? Mens se eie waarde word weerspieël deur hoe jy dinge hanteer en hoe jy reageer. Hoe leer ek 'n kind om deur die waarheid te sien hoe waardevol hy of sy is.
My mooi kind is vandag uit haar sport span gedrop. Groot is die teleurstelling . Haar vraag ... hoekom ek… bly onbeantwoord. Ek kry die nuus en ek is sommer dadelik moeilik . Baie braaf oortuig sy my dat sy OK is.
Die punt van my storie (ek het dit omtrent twintig keer oorgeskryf) is dat in die groter prentjie een of twee teleurstellings mens sterker maak. Daar is 'n doel met mense wat oor jou pad kom en dinge vir jou moeilik maak . Ons moet dankbaar wees dat ons so geseën is met baie talente en gawes. Onthou! Daar is altyd iemand wat beter is as jy. Daar is altyd iemand wat swakker is as jy.